Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fis-Sitt Konferenza tal-Partijiet għall-Konvenzjoni ta’ Stokkolma dwar Materjal Organiku Persistenti li Jniġġes fir-rigward tal-proposta għal emendi fl-Annessi A u B /* COM/2013/0134 final - 2013/0075 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Il-Konvenzjoni ta’ Stokkolma dwar Materjal Organiku Persistenti li Jniġġes (POPs) [1] ġiet adottata f’Mejju 2001 fil-qafas tal-Programm tan-Nazzjonijiet Uniti għall-Ambjent (UNEP). L-Unjoni Ewropea u l-Istati Membri tagħha [2] huma partijiet għall-Konvenzjoni [3] u d-dispożizzjonijiet tal-Konvenzjoni ġew implimentati fil-liġi tal-UE bir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE [4] (ir-Regolament dwar il-POPs). L-għan ġenerali tal-Konvenzjoni ta’ Stokkolma huwa li s-saħħa tal-bniedem u l-ambjent jiġu protetti mill-POPs. Fil-Konvenzjoni hemm referenza speċifika għall-approċċ prekawzjonarju kif ġie stabbilit fil-Prinċipju 15 tad-Dikjarazzjoni ta’ Rio dwar l-Ambjent u l-Iżvilupp tal-1992. Il-prinċipju jsir operattiv fl-Artikolu 8 tal-Konvenzjoni, li jistabbilixxi r-regoli biex fl-Annessi tal-Konvenzjoni jiġu inklużi sustanzi kimiċi addizzjonali. Fis-sitt Konferenza tal-Partijiet f’Mejju 2013, għandha tittieħed deċiżjoni sabiex mal-Anness A tal-Konvenzjoni ta’ Stokkolma, li jelenka s-sustanzi li għandhom jiġu eliminati, tiżdied sustanza ġdida, l-Eżabromoċiklododekan (HBCDD) [5], innominata fl-2008 min-Norveġja. Fl-istess laqgħa, għandha tittieħed deċiżjoni sabiex jitneħħew għadd ta’ eżenzjonijiet speċifiċi u ta’ skopijiet aċċettabbli għall-produzzjoni, għat-tqegħid fis-suq u għall-użu tal-Aċidu sulfoniku tal-perfluworoottan (PFOS) u tad-derivati tiegħu. L-HBCDD u l-liġi tal-UE L-HBCDD jintuża biss bħala addittiv ritardant tal-fjammi fil-Polisterin Imwessa’ (EPS), fil-Polisterin Estruż (XPS), fil-Polisterin ta’ Impatt Għoli (HIPS) u fid-dispersjoni tal-polimeri għat-tessuti. L-HBCDD hija sustanza persistenti, bijoakkumulattiva u tossika (PBT). Bħala tali, hija ġiet identifikata bħala Sustanza ta’ Tħassib Serju Ħafna (SVHC) taħt ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH)[6]. Fl-2011, l-HBCDD ġie inkluż [7] fl-Anness XIV tar-REACH u b’hekk ġie suġġett għall-proċedura ta’ awtorizzazzjoni taħt dak ir-Regolament. Għalhekk, jekk persuna tkun tixtieq tqiegħed fis-suq u/jew tuża l-HBCDD wara l-21 ta’ Awwissu 2015 (l-hekk imsejħa data tat-terminazzjoni), din trid tressaq applikazzjoni għal awtorizzazzjoni għall-użu rilevanti quddiem l-Aġenzija Ewropea għas-Sustanzi Kimiċi (ECHA) sal-21 ta’ Frar 2014. Wara l-21 ta’ Awwissu 2015, it-tqegħid fis-suq u l-użu tal-HBCDD se jkunu pprojbiti sakemm ma tingħatax awtorizzazzjoni lil persuna partikolari għal użu partikolari. Wara l-21 ta’ Awwissu 2015, il-manifatturi tal-UE tal-EPS, tal-XPS, tal-HIPS u tat-tessuti li jkun fihom l-HBCDD se jkunu jistgħu jimmanifatturaw dawn il-materjali biss jekk ikunu awtorizzati jagħmlu dan. L-oġġetti importati li jkun fihom l-HBCDD jaqgħu barra mill-kamp ta’ applikazzjoni ta’ awtorizzazzjoni taħt ir-REACH. Is-sustanzi elenkati fl-Annessi A, B u/jew C tal-Konvenzjoni ta’ Stokkolma [8] jeħtieġ li jiġu inklużi fir-Regolament dwar il-POPs sabiex jiġi żgurat li l-implimentazzjoni fl-UE tkun tikkorrispondi għall-impenji internazzjonali. Il-PFOS u l-liġi tal-UE Fir-raba’ laqgħa tal-Konferenza tal-Partijiet għall-Konvenzjoni mill-4 sat-8 ta’ Mejju 2009, intlaħaq ftehim biex il-PFOS u d-derivati tiegħu, fost l-oħrajn, jiġu elenkati taħt l-Anness B tal-Konvenzjoni, b’għadd ta’ eżenzjonijiet speċifiċi u ta’ skopijiet aċċettabbli. Il-leġiżlazzjoni ta’ implimentazzjoni tal-UE hija iktar restrittiva mill-Konvenzjoni ta’ Stokkolma peress li ma tinkudix l-eżenzjonijiet u l-iskopijiet aċċettabbli li diġà kienu pprojbiti fl-UE taħt ir-REACH. Dan sar sabiex ikun hemm konformità mal-prinċipju ġenerali li ma jitbaxxiex il-livell ta’ protezzjoni ambjentali fl-UE. Il-proċedura biex jiġu Miżjuda sustanzi POP ġodda u biex jiġu Emendati l-Annessi tal-Konvenzjoni Skont l-Artikolu 8 tal-Konvenzjoni, il-Partijiet jistgħu jippreżentaw proposti lis-Segretarjat għall-elenkar ta’ sustanza kimika fl-Annessi A, B u/jew C. Il-Kumitat għall-Analiżi tal-Materjal Organiku Persistenti li Jniġġes (POP RC) għandu jeżamina l-proposta. Jekk din l-analiżi tikkonkludi li huwa probabbli li s-sustanza kimika, minħabba li fl-ambjent tiġi ppropagata fuq distanza twila, se twassal għal effetti ħżiena sinifikanti fuq is-saħħa tal-bniedem u/jew fuq l-ambjent b’tali mod li tkun meħtieġa azzjoni globali, il-proposta għandha tipproċedi u għandha titfassal evalwazzjoni tal-ġestjoni tar-riskji li tinkludi analiżi tal-miżuri ta’ kontroll possibbli. Abbażi ta’ dan, il-POP RC jirrakkomanda jekk is-sustanza kimika għandhiex tiġi kkunsidrata mill-Konferenza tal-Partijiet (COP) għal elenkar fl-Annessi A, B u/jew C. Id-deċiżjoni finali tittieħed mill-COP. Għall-UE, l-emendi fl-Annessi A, B u/jew C jidħlu fis-seħħ sena mid-data tal-komunikazzjoni mid-depożitarju tal-adozzjoni tagħhom mill-COP. Ir-rakkomandazzjonijiet tal-POP RC Il-POP RC iddeċieda, fit-tmien laqgħa tiegħu f’Ottubru 2012, li jirrakkomanda l-elenkar tal-HBCDD fl-Anness A tal-Konvenzjoni b’eżenzjonijiet speċifiċi għall-produzzjoni u għall-użu fl-EPS u fl-XPS fil-bini. Ir-rakkomandazzjoni tal-POP RC hija bbażata fuq l-eżistenza ta’ alternattivi għall-HBCDD. Madankollu, hemm xi dubji dwar id-disponibbiltà tagħhom fi kwantitajiet suffiċjenti u dwar il-ħtieġa possibbli għal adattament f’perjodu qasir ta’ żmien tas-sistema ta’ produzzjoni għall-EXP u għall-EPS fil-bini, b’mod partikolari għal uħud mill-pajjiżi li qed jiżviluppaw. Fid-deċiżjoni, il-POP RC jinnota wkoll li r-rimi ma’ tmiem iċ-ċiklu tal-prodotti u tal-oġġetti li jkun fihom l-HBCDD se jirrappreżenta sors fit-tul ta’ emissjonijiet fl-ambjent, u li jekk l-HBCDD jiġi elenkat fl-Anness A tal-Konvenzjoni, il-miżuri ta’ mmaniġġjar tal-iskart skont l-Artikolu 6(1)(d) tal-Konvenzjoni għandhom jiżguraw li l-prodotti u l-oġġetti li jkun fihom l-HBCDD jintremew b’tali mod li l-kontenut tal-materjal organiku persistenti li jniġġes tagħhom jinqered jew jintrema b mod li ma jagħmilx ħsara lill-ambjent. Skont l-Artikolu 8(9) tal-Konvenzjoni, il-POP RC iddeċieda li jippreżenta dik ir-rakkomandazzjoni lill-COP sabiex tikkunsidraha fil-laqgħa ta’ Mejju 2013. Il-POP RC adotta wkoll għadd ta’ rakkomandazzjonijiet dwar alternattivi għall-użu tal-PFOS f’applikazzjonijiet miftuħa. Fir-rakkomandazzjonijiet tiegħu, il-POP RC jikkunsidra li informazzjoni dwar id-disponibbiltà kummerċjali u l-effikaċja ta’ alternattivi iktar sikuri għall-PFOS għall-applikazzjonijiet li ġejjin saret disponibbli, u jinkoraġġixxi lill-partijiet biex jieqfu jużaw il-PFOS għal dawn l-applikazzjonijiet: fowmijiet għat-tifi tan-nar; insettiċidi għall-kontroll tan-nemel tan-nar ħomor importati u tat-termiti; kisi dekorattiv tal-metall; twapet; ġilda u lbies; tessuti u tapizzerija. Barra minn hekk, il-POP RC jħeġġeġ lill-partijiet biex jillimitaw l-użu tal-PFOS fil-kisi tal-metall iebes għal sistemi b’ċiklu magħluq biss. Ir-rakkomandazzjonijiet tal-POP RC u l-Liġi tal-UE Ir-rakkomandazzjoni tal-POP RC, jekk tiġi segwita mill-COP f’Mejju 2013, se twassal għal projbizzjoni internazzjonali fuq il-manifattura, it-tqegħid fis-suq u l-użu tal-HBCDD, ħlief għall-użu tiegħu fl-EPS u fl-XPS f’applikazzjonijiet relatati mal-bini. Din l-eżenzjoni speċifika se tapplika għal perjodu ta’ ħames snin, li jista’ jiġi estiż, jekk dan ikun meħtieġ, b’ħames snin oħra. L-elenkar tal-HBCDD fl-Anness A tal-Konvenzjoni se jeħtieġ emendi għar-Regolament dwar il-POPs. Skont l-Artikolu 14(1) tar-Regolament, meta jiġu miżjuda sustanzi mal-Konvenzjoni, il-bidliet fl-Annessi tar-Regolament jistgħu jsiru skont il-proċeduri normali ta’ kumitat stabbiliti fl-Artikolu 5a tad-Deċiżjoni 1999/468/KE [9], fid-dawl tal-Artikoli 10 u 11 tar-Regolament (UE) Nru 182/2011 [10]. L-inklużjoni tal-HBCDD taħt il-Konvenzjoni għandha ssir f’perjodu ta’ żmien partikolari biex l-emendi sussegwenti tar-Regolament dwar il-POPs jistgħu jkunu applikabbli mill-finalizazzjoni tal-proċedura ta’ awtorizzazzjoni għall-HBCDD taħt ir-REACH. Dan jista’ jeħtieġ li l-Partijiet għall-Konvenzjoni jitħallew jipposponu t-traspożizzjoni tad-deċiżjoni rilevanti tal-COP sa Frar 2016. L-eżenzjoni limitata biż-żmien taħt il-Konvenzjoni għandha għan simili għall-proċedura ta’ awtorizzazzjoni taħt ir-REACH. Iż-żewġ strumenti jġiegħlu lill-operaturi jeliminaw b’mod gradwali s-sustanzi problematiċi, filwaqt li jħallu żmien raġonevoli sabiex isir dan. Fil-każ tal-HBCDD, il-perjodu ta’ żmien taż-żewġ strumenti se jikkoinċidi, u b’hekk se jkollhom effetti simili fuq il-parti l-kbira [11] tas-suq tal-UE. Il-manifatturi, il-kummerċjanti u l-utenti tal-HBCDD f’applikazzjonijiet relatati mal-bini tal-EPS u tal-XPS, li huma koperti mill-eżenzjoni, se jkunu jistgħu japplikaw u jibbenefikaw minn awtorizzazzjonijiet taħt ir-REACH. Il-manifatturi, il-kummerċjanti u l-utenti tal-HBCDD fil-HIPS, f’applikazzjonijiet tessili u f’applikazzjonijiet mhux relatati mal-bini tal-EPS u tal-XPS iridu jaqilbu għal alternattivi. Madankollu, minħabba d-disponibbiltà tal-alternattivi, id-daqs ċkejken tas-swieq rilevanti u – fil-każ tat-tessuti – ibbażat fuq ix-xejriet tas-suq attwali fejn l-użu tal-HBCDD naqas b’mod sinifikanti f’dawn l-aħħar snin, mhuwiex probabbli li l-operaturi tas-swieq rilevanti se jinvestu f’applikazzjonijiet għal awtorizzazzjonijiet. Għalhekk, anke mingħajr l-elenkar tal-HBCDD taħt il-Konvenzjoni, huwa mistenni li dawn l-użi se jiġu eliminati gradwalment u se jiġu pprojbiti b’mod effettiv fl-UE wara l-21 ta’ Awwissu 2015 taħt ir-REACH. Filwaqt li l-effett fuq is-suq tal-UE taż-żewġ miżuri huwa fil-parti l-kbira simili, l-elenkar tal-HBCDD taħt il-Konvenzjoni u l-implimentazzjoni fil-liġi tal-UE se jġibu valur miżjud sinifikanti. L-HBCDD hija sustanza organika persistenti li tniġġes u li tista’ tiġi ppropagata fuq distanza twila fl-ambjent. Għalhekk, il-proċedura ta’ awtorizzazzjoni tar-REACH tista’ ma tkunx suffiċjenti biex tipproteġi liċ-ċittadini tal-UE u lill-ambjent mill-effetti ħżiena tal-HBCDD, peress li din mhijiex se taffettwa l-manifattura u l-użu tal-HBCDD f’pajjiżi terzi. Għaldaqstant hija meħtieġa azzjoni globali. Barra minn hekk, l-elenkar tal-HBCDD taħt il-Konvenzjoni se jirriżulta f’kundizzjonijiet ekwi bejn l-utenti tiegħu fl-UE u f’pajjiżi terzi. Filwaqt li l-grupp tal-ewwel huwa obbligat, taħt ir-REACH, li jinvesti riżorsi fil-bidla għal alternattivi u/jew fil-preparazzjoni ta’ applikazzjonijiet għal awtorizzazzjoni, filwaqt li l-grupp tal-aħħar attwalment mhuwiex suġġett għal pressjonijiet bħal dawn, peress li l-oġġetti importati mhumiex suġġetti għal awtorizzazzjoni tar-REACH. L-elenkar tal-HBCDD bl-eżenzjoni limitata biż-żmien taħt il-Konvenzjoni se jġiegħel lill-operaturi ta’ pajjiżi terzi jibdew jinvestu f’bidla għal alternattivi hekk kif il-proċess ta’ awtorizzazzjoni tar-REACH iġiegħel lill-utenti tal-UE jinvestu fil-bidla. Ladarba tiġi adottata mill-COP, ir-rakkomandazzjoni tal-POP RC dwar l-HBCDD għandha tiġi implimentata fil-liġi tal-UE b’mod li għandu jwassal biex ir-REACH u r-Regolament dwar il-POPs jikkomplementaw iktar milli jikkontradixxu lil xulxin. Dan ifisser li l-eżenzjoni għal użi relatati mal-bini, meta tiġi implimentata permezz tar-Regolament dwar il-POPs, se tiġi limitata għal dawk awtorizzati taħt ir-REACH. Dan l-approċċ se jkun konformi mal-prinċipju ġenerali li ma jitbaxxiex il-livell ta’ protezzjoni ambjentali fl-UE. Dan se jipproteġi wkoll l-investiment tal-operaturi tas-suq li rnexxielhom jiksbu awtorizzazzjonijiet taħt ir-REACH. L-eżenzjoni taħt ir-Regolament dwar il-POPs se jkollha tiġi limitata biż-żmien. Dan ifisser li, sakemm ma tiġix estiża, l-eżenzjoni se tiskadi ħames (5) snin wara li tkun daħlet fis-seħħ (Frar 2021). Madankollu, jekk minkejja l-informazzjoni ppreżentata mill-industrija, ikun meħtieġ iktar żmien sabiex l-HBCDD jiġi sostitwit, l-UE tista’ tipproponi li l-validità tal-eżenzjoni taħt il-Konvenzjoni tiġi estiża b’ħames (5) snin oħra (Frar 2026). Fir-rigward tal-PFOS u tad-derivati tiegħu, tneħħija tal-eżenzjonijiet speċifiċi elenkati fid-deċiżjoni tal-POP RC mhu se jkollha l-ebda impatt fuq il-liġi tal-UE peress li l-eżenzjonijiet rilevanti jew ma ġewx implimentati fir-Regolament dwar il-POPs, jew diġà skadew. L-unika eċċezzjoni għal dan hija l-eżenzjoni għall-użu tal-PFOS fil-kisi tal-metall iebes f’sistemi miftuħa, attwalment eżentat taħt ir-Regolament dwar il-POPs għall-użu bħala aġenti li jnaqqsu t-tensjoni tas-superfiċje ta’ likwidu (wetting agents) f’sistemi kkontrollati ta’ kisi b’elettrodepożizzjoni. Madanakollu, din l-eżenzjoni taħt ir-Regolament dwar il-POPs hija permessa biss sas-26 ta’ Awwissu 2015. Il-pożizzjoni tal-UE Fid-dawl ta’ dak li ngħad iktar ’il fuq, fis-Sitt COP għall-Konvenzjoni ta’ Stokkolma, l-Unjoni Ewropea għandha tagħti l-appoġġ tagħha biex l-HBCDD jiġi miżjud mal-Anness A tal-Konvenzjoni (bl-eżenzjoni għall-produzzjoni u għall-użu tiegħu fl-EPS u fl-XPS fil-bini). Il-Partijiet għall-Konvenzjoni għandhom jitħallew jipposponu t-traspożizzjoni tal-elenkar tal-HBCDD sa Frar 2016. Barra minn hekk, l-Unjoni Ewropea għandha tagħti l-appoġġ tagħha għat-tneħħija tal-eżenzjonijiet speċifiċi u tal-iskopjiet aċċettabbli rilevanti għall-PFOS u għad-derivati tiegħu, ħlief għall-eżenzjoni għall-użu bħala aġenti li jnaqqsu t-tensjoni tas-superfiċje ta’ likwidu f’sistemi kkontrollati ta’ kisi b’elettrodepożizzjoni. Dik l-eżenzjoni għandha tinżamm sakemm tiskadi fl-2015. L-eżenzjoni ma għandhiex tiġi estiża lil hinn minn dik id-data. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Ir-riskji u l-kunsiderazzjonijiet soċjoekonomiċi rilevanti relatati mal-użu tal-HBCDD fl-UE u fid-dinja ġew investigati mill-ECHA fl-2008 u mill-POP RC bejn l-2009 u l-2012. Iż-żewġ investigazzjonijiet kienu jinvolvu konsultazzjoni mal-partijiet interessati. Il-konsultazzjoni Meta ġie rrakkomandat li l-HBCDD jiġi inkluż fl-Anness XIV tar-REACH, l-ECHA ppreparat dokument ta’ sfond [12] li jappoġġa r-rakkomandazzjoni. Id-dokument ta’ sfond kien ibbażat fuq dokument intitolat ‘Data on Manufacture, Import, Export, Uses and Releases of HBCDD as well as Information on Potential Alternatives to its Use’ (Dejta dwar il-Manifattura, l-Importazzjoni, l-Esportazzjoni, l-Użi u r-Rilaxxi tal-HBCDD flimkien ma’ Informazzjoni dwar l-Alternattivi Potenzjali għall-Użu tiegħu) [13]. Iż-żewġ dokumenti kienu soġġetti għal konsultazzjoni pubblika. L-informazzjoni ppreżentata f’dawk iż-żewġ dokumenti dwar il-manifattura, l-importazzjoni u l-esportazzjoni, l-użi u r-rilaxxi mill-użi hija bbażata fuq ir-Rapport ta’ Valutazzjoni tar-Riskju b’dejta addizzjonali pprovduta mill-Grupp tal-Utenti Industrijali tal-HBCD f’Ottubru 2008. Din id-dejta addizzjonali tinkludi dejta sommarja għall-bejgħ u għall-konsum totali tal-HBCDD fl-UE kollha għal kull sena mill-2003 sal-2007. L-informazzjoni dwar l-alternattivi possibbli għall-HBCDD ittieħdet minn firxa wiesgħa ta’ sorsi li kienu jinkludu l-analiżijiet imwettqa kemm mill-industrija kif ukoll mir-regolaturi li kellhom l-għan li jidentifikaw sustanzi/tekniki kandidati. Fis-seba’ laqgħa tiegħu, il-POP RC adotta evalwazzjoni tal-ġestjoni tar-riskju (RME) għall-HBCDD [14]. L-RME ġiet ikkonsultata flimkien mal-partijiet interessati, inklużi r-rappreżentanti tal-industrija, bejn l-2010 u l-2012. Il-POP RC stieden lill-grupp ta’ ħidma ad hoc dwar l-HBCDD li pprepara l-RME biex jiġbor iktar informazzjoni dwar l-HBCDD. Il-POP RC qabel li janalizza l-informazzjoni addizzjonali u li, fit-tmien laqgħa tiegħu, jikkunsidra jekk jispeċifikax l-anness tal-Konvenzjoni u l-eżenzjonijiet possibbli li għandhom jiġu kkunsidrati mill-COP fl-elenkar tal-HBCDD. Is-sitta u għoxrin Parti u pajjiż osservaturi ppreżentaw informazzjoni [15]. Barra minn hekk, seba’ osservaturi mhux governattivi ppreżentaw informazzjoni [16]. Ir-riżultati tal-konsultazzjoni L-elenkar tal-HBCDD taħt il-Konvenzjoni skont ir-rakkomandazzjoni tal-POP RC u l-implimentazzjoni sussegwenti fl-UE permezz tar-Regolament dwar il-POPs se jipprojbixxu l-produzzjoni, it-tqegħid fis-suq u l-użu tal-HBCDD fil-HIPS u fit-tessuti kif ukoll f’applikazzjonijiet tal-EPS u tal-XPS mhux relatati mal-bini. Il-HIPS Skont id-dokumenti ppubblikati mill-ECHA, il-HIPS bl-HBCDD jintuża prinċipalment fit-tagħmir tal-vidjo u tal-isterjo, fil-kaxxi tad-distribuzzjoni għal-linji tal-elettriku fis-settur tal-kostruzzjoni u fil-kisi minn ġewwa tar-refriġeraturi. Sorsi differenti jistmaw li l-kontenut ta’ HBCDD ta’ HIPS ritardanti tal-fjammi jammonta għal 1 sa 7 % (w/w) u r-Rapport ta’ Valutazzjoni tar-Riskju tal-UE assuma bħala l-agħar sitwazzjoni realistika possibbli, li l-HIPS fih 7 % ta’ HBCDD. Il-volum tal-użu ma nbidilx fl-aħħar ftit snin fl-Ewropa u huwa stmat għal 210 tunellata/sena (1,81 % tal-użu totali tal-HBCDD fl-UE). L-HBCDD ma jintużax ħafna fil-HIPS u huwa raġonevoli li wieħed jassumi li huma disponibbli ritardanti tal-fjammi alternattivi għal din l-applikazzjoni. Is-sustanzi kimiċi li ġejjin jistgħu jintużaw bħala alternattivi għall-HBCDD fil-HIPS: l-Etilenbis(tetrabromoftalimmid) (EBTPI), (teknikament fattibbli, kummerċjalment disponibbli u jintuża b’mod estensiv); id-Dekabromodifeniletan (DBDPE) (teknikament fattibbli, kummerċjalment disponibbli u jintuża b’mod estensiv). Id-DBDPE jintuża b’mod komuni fil-HIPS u fit-tessuti, b’effett aħjar mill-HBCDD u bejn wieħed u ieħor bl-istess prezz tal-HBCDD; il-Fosfat trifeniliku (teknikament fattibbli, kummerċjalment disponibbli u jintuża b’mod estensiv); il-Bisfenol A bis (fosfat tad-difenil) (BDP) (teknikament fattibbli, kummerċjalment disponibbli u jintuża b’mod estensiv); il-fosfat tal-kresil u tad-difenil (teknikament fattibbli, kummerċjalment disponibbli u jintuża b’mod estensiv). Sustanzi kimiċi oħrajn li jistgħu jintużaw bħala alternattivi għall-HBCDD fil-HIPS jinkludu varjetà ta’ ritardanti tal-fjammi brominati li jintużaw flimkien mat-triossidu tal-antimonju (ATO). Dawn jinkludu: it-Tris(tribromonopentil)fosfat; (etere ta’ 2,3-dibromopropil) it-tetrabromobisfenol A-Bis(TBBPA‑DBPE); it-2,4,6-tris(2,4,6-tribromofenossi)-1,3,5 triażina; l-Etan-1,2-bis(pentabromofenil) u l-Etilenbis(tetrabromoftalimmid). Fis-suq hemm ukoll materjali alternattivi għall-HIPS. B’mod iktar speċifiku, fil-prodotti elettriċi l-HIPS jista’ jiġi sostitwit b’diversi materjali alternattivi, inklużi taħlitiet ta’ polikarbonat / akrilonitril-butadjen-stiren (PC/ABS), ta’ polisterin / etere ta’ polifenilen (PS/PPE) u ta’ etere ta’ polifenilen / polisterin ta’ impatt għoli (PPE/HIPS) mingħajr ritardanti tal-fjammi jew bl-użu ta’ ritardanti tal-fjammi permezz tal-fosfru mhux aloġenat. It-tessuti Skont id-dokumenti ppubblikati mill-ECHA, l-HBCDD jintuża f’applikazzjonijiet tessili biex ikun hemm konformità mal-istandards DIN Brittaniċi u Ġermaniżi għar-ritardanti tal-fjammi, prinċipalment għal għamara u sits miksija fil-vetturi tat-trasport, drappijiet, materjal għall-kisi tal-mili tal-imtieraħ tas-sodda, tessuti għal ġewwa u tessuti għall-karozzi. Konċentrazzjoni probabbli tal-HBCDD fil-prodott finali hija stmata bejn l-10 ul-15 %. Wara tnaqqis sostanzjali ta’ dan l-użu matul dawn l-aħħar ftit snin, huwa stmat li attwalment madwar 210 tunnellata/sena biss jintużaw fil-kisi tat-tessuti (1,81 % tal-użu totali tal-HBCDD fl-UE). Ġie preżunt li l-kwantità relattivament baxxa tal-HBCDD użata fil-kisi tat-tessuti u t-tnaqqis kbir fl-użu tiegħu fl-aħħar ftit snin kienu jirriflettu d-disponibbiltà ta’ alternattivi daqstant effettivi. L-użu ta’ ritardant tal-fjammi fit-tessuti jista’ jiġi evitat jekk il-materjal innifsu mhux fjammabbli jew ikollu livell baxx ta’ fjammabbiltà. Għalhekk, uħud mill-materjali naturali, bħas-suf, jistgħu jintużaw bħala materjali ta’ barriera fl-għamara. Materjali oħrajn li jkunu minnhom infushom ritardanti tal-fjammi jinkludu r-rejon b’addittiv tal-fosfru, il-fibri tal-poliester u l-aramidi. Barra minn hekk, hemm diversi sustanzi kimiċi disponibbli li jistgħu jintużaw bħala alternattivi li jissostitwixxu l-HBCDD fl-applikazzjonijiet tessili. Għall-kisi fuq wara tat-tessuti, l-alternattivi kimiċi għall-HBCDD jinkludu: id-Dekabromodifeniletan (DBDPE) (teknikament fattibbli, kummerċjalment disponibbli u jintuża b’mod estensiv); l-Etilenbis(tetrabromoftalimmid) (teknikament fattibbli, kummerċjalment disponibbli u jintuża b’mod estensiv); il-paraffini klorinati (teknikament fattibbli, disponibbli u jintużaw b’mod estensiv) u l-polifosfati tal-ammonju (teknikament fattibbli, disponibbli u jintużaw b’mod estensiv). Madankollu, għandu jiġi nnotat li, bl-eċċezzjoni tal-polifosfati tal-ammonju, dawn huma sustanzi aloġenati u persistenti bil-potenzjal li iktar ’il quddiem huma stess jiġu kklassifikati bħala POPs. Barra minn hekk, il- paraffini klorinati ta’ katina qasira (SCCPs) diġà huma ristretti [17] taħt ir-Regolament dwar il-POPs. Fit-tessuti, is-sikurezza f’każ ta’ nirien tista’ tinkiseb ukoll bl-użu ta’ sistemi intumexxenti. L-intumexxenza hija l-formazzjoni ta’ residwi ta’ struttura karbonizzata li tespandi bħal fowm, li jagħmluha ta’ iżolant mis-sħana. Sistema intumexxenti ġeneralment tkun taħlita ta’ sors ta’ karbonju biex jinbnew ir-residwi tal-karbonizzazzjoni, kompost li jiġġenera l-aċidu u kompost li jiddekomponi biex jiġu ġġenerati gassijiet tal-infiħ sabiex jiġu prodotti r-residwi tal-karbonizzazzjoni f’għamla ta’ fowm. L-applikazzjonijiet tal-EPS u tal-XPS li mhumiex relatati mal-bini Skont ir-rapport tal-2011 intitolat ‘Assessment of the consumption of HBCDD in EPS and XPS in conjunction with national fire requirements’ (Valutazzjoni tal-konsum tal-HBCDD fl-EPS u fl-XPS flimkien mar-rekwiżiti nazzjonali f’każ ta’ nirien) [18], fl-UE, 70 % tal-EPS jintuża f’applikazzjonijiet relatati mal-bini, 25 % fl-ippakkjar (industrijali u tal-ikel) u 5 % f’applikazzjonijiet oħrajn. Huwa ġeneralment maħsub li l-materjal tal-ippakkjar huwa ħieles mill-HBCDD. L-użu prinċipali mhux relatat mal-bini ta’ EPS li jkun fih l-HBCDD huwa l-użu fil-kuxxini tal-karozzi għat-tfal sabiex jiġu sodisfatti r-rekwiżiti tal-istandard FMVSS 302. Ma jidhirx li hemm xi applikazzjoni mhux relatata mal-bini ta’ XPS li jkun fiha l-HBCDD fl-UE. Matul il-perjodu ta’ konsultazzjoni ta’ sentejn, ma saret l-ebda talba, mill-gvernijiet jew mill-industrija, għal eżenzjoni speċifika għal użi tal-EPS u tal-XPS mhux relatati mal-bini. Għalhekk, huwa preżunt li jew intużaw sustanzi kimiċi alternattivi f’dawk l-applikazzjonijiet jew intużaw direttament materjali alternattivi. L-applikazzjonijiet tal-EPS u tal-XPS relatati mal-bini L-użu prinċipali tal-HBCDD fl-UE qiegħed fil-produzzjoni tal-EPS u tal-XPS. L-EPS li jkun fih l-HBCDD jintuża prinċipalment f’applikazzjonijiet relatati mal-bini. L-XPS li jkun fih l-HBCDD jidher li jintuża biss f’applikazzjonijiet relatati mal-bini. Attwalment, hemm disponibbli ritardant tal-fjammi adattat, iżda fi kwantitajiet insuffiċjenti biex jissostitwixxi lill-HBCDD fil-parti l-kbira tal-użi relatati mal-bini tal-XPS jew tal-EPS, peress li huma meħtieġa livelli ferm ogħla ta’ ritardant tal-fjammi mhux aloġenat (l-EPS u l-XPS fihom 0,7 % u 2,5 % ta’ HBCDD rispettivament). F’Marzu 2011, Great Lakes Solutions ħabbret li kienet se żżid il-produzzjoni ta’ ritardant tal-fjammi magħmul minn kopolimer brominat tal-istiren u tal-butadjen b’piż molekulari għoli (Ritardanti tal-Fjammi Polimeriċi) adattat għall-EPS u għall-XPS. Huwa mistenni, però, li l-industrija tieħu diversi snin sabiex tikkonverti kompletament għal din it-teknoloġija. Skont il-valutazzjoni tal-periklu għall-industrija, dan ir-ritardant huwa persistenti iżda mhuwiex bijoakkumulattiv jew tossiku. Skont l-informazzjoni ppreżentata matul it-tmien laqgħa tal-POP RC, attwalment kwantitajiet fuq skala pilota tar-Ritardanti tal-Fjammi Polimeriċi, qed jiġu sottomessi lil utenti ‘downstream’ għal ittestjar. Il-provi ta’ produzzjoni fuq skala ta’ impjant kienu ta’ suċċess u r-Ritardant tal-Fjammi Polimeriku għandu jkun kummerċjalment disponibbli fl-2012 mingħand Great Lakes Solutions-Chemtura Corporation. ICL-Industrial Products dan l-aħħar ħabbret li qed timmira biex sal-2014 ikollha produzzjoni kummerċjali (10 000 MT). Fl-2014, is-sustanza kimika se tkun kummerċjalment disponibbli minn Albemarle (l-Istati Uniti). Għalhekk, fi żmien tlieta (3) sa ħames (5) snin għandha tintlaħaq kapaċità suffiċjenti biex l-HBCDD jiġi sostitwit. Fid-dawl ta’ dak li ngħad iktar ’il fuq, l-eżenzjoni limitata biż-żmien għall-użu tal-HBCDD f’applikazzjonijiet tal-EPS u tal-XPS relatati mal-bini għandha tingħata appoġġ sabiex l-industrija tingħata żmien suffiċjenti biex taqleb għall-alternattivi. 3. L-ELEMENTI LEGALI TAL-PROPOSTA Il-proposta tikkonsisti f’Deċiżjoni tal-Kunsill, ibbażata fuq l-Artikoli 192(1) u 218(9) tat-TFUE, li tistabbilixxi l-pożizzjoni li għandha tiġi adottata, f’isem l-UE, fil-COP6 tal-Konvenzjoni ta’ Stokkolma dwar Materjal Organiku Persistenti li Jniġġes fir-rigward tal-proposta għal emendi tal-Annessi A u B. L-Artikolu 218(9) tat-TFUE huwa l-bażi legali xierqa peress li l-att li l-COP6 qed tintalab tadotta hija deċiżjoni li temenda anness tal-Konvenzjoni ta’ Stokkolma li għandu effetti legali. 2013/0075 (NLE) Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fis-Sitt Konferenza tal-Partijiet għall-Konvenzjoni ta’ Stokkolma dwar Materjal Organiku Persistenti li Jniġġes fir-rigward tal-proposta għal emendi fl-Annessi A u B IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9), tiegħu, Wara li kkunsidra l-proposta mill-Kummissjoni Ewropea, Billi: (1) Il-Konvenzjoni ta’ Stokkolma dwar Materjal Organiku Persistenti li Jniġġes (minn hawn ’il quddiem “il-Konvenzjoni”) ġiet irratifikata mill-Unjoni Ewropea fis-16 ta’ Novembru 2004, abbażi tad-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes [19]. (2) L-Unjoni Ewropea implimentat l-obbligi mill-Konvenzjoni fil-liġi tal-Unjoni Ewropea permezz tar-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE [20] (ir-Regolament dwar il-POPs). (3) L-Unjoni Ewropea tagħmel enfasi kbira fuq il-ħtieġa li l-Konvenzjoni gradwalment tespandi l-Annessi A, B u/jew C tagħha b’sustanzi ġodda li jissodisfaw il-kriterji ta’ materjali organiċu persistenti li jniġġsu (POPs), billi jitqies il-prinċipju prekawzjonarju, sabiex jintlaħaq l-għan tal-Konvenzjoni u jitwettaq l-impenn li l-gvernijiet kollha daħlu għalih fl-2002 fis-Samit ta’ Johannesburg, biex l-effetti ħżiena tas-sustanzi kimiċi jiġu minimizzati sal-2020. (4) Skont l-Artikolu 22 tal-Konvenzjoni, il-Konferenza tal-Partijiet (COP) tista’ tadotta deċiżjonijiet li jemendaw l-Annessi A, B u C tal-Konvenzjoni. Dawk id-deċiżjonijiet jidħlu fis-seħħ sena wara d-data tal-komunikazzjoni mid-depożitarju ta’ emenda, għajr għal dawk il-partijiet li jkunu għażlu li ma jipparteċipawx. (5) Wara nomina tal-Eżabromoċiklododekan (HBCDD) [21] li ġiet riċevuta min-Norveġja fl-2008, il-Kumitat għall-Analiżi tal-Materjal Organiku Persistenti li Jniġġes (POP RC), stabbilit taħt il-Konvenzjoni, ikkonkluda ħidmietu dwar l-HBCDD. Il-POP RC sab li l-HBCDD jissodisfa l-kriterji tal-Konvenzjoni għal elenkar fl-Anness A. Il-Konferenza tal-Partijiet għall-Konvenzjoni li jmiss mistennija tiddeċiedi dwar l-inklużjoni tal-HBCDD fl-Anness A tal-Konvenzjoni. (6) Fl-2011, l-HBCDD ġie inkluż [22] fl-Anness XIV tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) [23]. L-HBCDD, għalhekk huwa suġġett għall-proċedura ta’ awtorizzazzjoni taħt dak ir-Regolament. It-tqegħid fis-suq u l-użu tal-HBCDD se jiġu pprojbiti sakemm ma tingħatax awtorizzazzjoni lil persuna partikolari għal użu partikolari. Peress li l-HBCDD fl-ambjent jista’ jiġi ppropagat fuq distanza twila, eliminazzjoni gradwali globali tal-użu ta’ din is-sustanza se tkun iktar ta’ benefiċċju għaċ-ċittadini tal-UE minn eliminazzjoni gradwali fl-UE kollha taħt ir-REACH. (7) Sabiex l-elenkar taħt ir-Regolament dwar il-POPs ikun konformi mal-iskadenza rilevanti fl-Anness XIV tar-REACH, il-Partijiet għall-Konvenzjoni għandhom jitħallew idewmu t-traspożizzjoni tad-deċiżjoni tal-COP li telenka l-HBCDD sa Frar 2016. (8) Il-POP RC jirrakkomanda l-elenkar tal-HBCDD taħt il-Konvenzjoni b’eżenzjoni speċifika limitata biż-żmien għall-produzzjoni u għall-użu tal-HBCDD f’applikazzjonijiet tal-EPS u tal-XPS relatati mal-bini. Dawk l-applikazzjonijiet jirrappreżentaw il-maġġoranza tal-użu tal-HBCDD fl-UE. Fl-UE huma meħtieġa minn tlieta sa ħames snin biex tintlaħaq kapaċità suffiċjenti sabiex l-HBCDD jiġi sostitwit fl-UE. Għalhekk, l-UE għandha tagħti l-appoġġ tagħha lill-eżenzjoni speċifika proposta matul il-COP6. (9) Il-POP RC jinnota li jekk l-HBCDD jiġi elenkat fl-Anness A, miżuri ta’ mmaniġġjar tal-iskart skont l-Artikolu 6(1)(d) tal-Konvenzjoni għandhom jiżguraw li l-prodotti u l-oġġetti li jkun fihom l-HBCDD jintremew b’tali mod li l-kontenut tal-materjal organiku persistenti li jniġġes tagħhom jinqered jew jintrema b’mod li ma jagħmilx ħsara lill-ambjent. (10) L-iskart li jkun fih l-HBCDD, speċjalment l-EPS u l-XPS użati f’applikazzjonijiet relatati mal-bini, attwalment qed jiġu riċiklati f’għadd ta’ pajjiżi li huma Partijiet għall-Konvenzjoni. Dawn il-Partijiet jistgħu jipproponu eżenzjoni, li tippermetti b’mod temporanju r-riċiklaġġ tal-iskart li jkun fih l-HBCDD b’mod analogu għall-klawżola li kienet inkluża waqt il-COP4 fil-Parti IV tal-Anness A u li tippermetti r-riċiklaġġ ta’ skart li jkun fih l-etere ta’ tetrabromodifenil u l-etere ta’ pentabromodifenil f’ċerti kundizzjonijiet iddefiniti sew. (11) Fl-2010, l-Aċidu sulfoniku tal-perfluworoottan (PFOS) u d-derivati tiegħu ġew elenkati [24] fl-Anness I tar-Regolament dwar il-POPs. (12) Il-POP RC jħeġġeġ lill-partijiet biex jieqfu jużaw il-PFOS fil-fowmijiet għat-tifi tan-nar; fl-insettiċidi għall-kontroll tan-nemel tan-nar ħomor importati u tat-termiti; fil-kisi dekorattiv tal-metall; fit-twapet; fil-ġilda u fl-ilbies; fit-tessuti u fit-tapizzerija. Barra minn hekk, il-POP RC jinkoraġġixxi lill-partijiet sabiex jillimitaw l-użu tal-PFOS fil-kisi tal-metall iebes, attwalment permess bħala eżenzjoni speċifika, għal sistemi b’ċiklu magħluq biss, attwalment permessi bħala skop aċċettabbli taħt il-Konvenzjoni. (13) Il-PFOS u d-derivati tiegħu ġew elenkati fl-Anness I tar-Regolament dwar il-POPs b’għadd żgħir ta’ eżenzjonijiet biss ipprovduti taħt il-Konvenzjoni. Fid-dawl tad-deċiżjoni tal-POP RC, l-eżenzjonijiet speċifiċi u l-iskopijiet aċċettabbli rilevanti għall-PFOS u għad-derivati tiegħu għandhom jitneħħew ħlief għall-eżenzjoni għall-użu bħala aġenti li jnaqqsu t-tensjoni tas-superfiċje ta’ likwidu f’sistemi kkontrollati ta’ kisi b’elettrodepożizzjoni. Dik l-eżenzjoni għandha tinżamm sakemm tiskadi fl-2015. L-eżenzjoni ma għandhiex tiġi estiża lil hinn minn dik id-data. ADOTTA DIN ID-DEĊIŻJONI: Artikolu 1 1 Il-pożizzjoni li għandha tittieħed mill-Unjoni Ewropea fis-Sitt Konferenza tal-Partijiet għall-Konvenzjoni ta’ Stokkolma għandha tkun biex tagħti appoġġ lil - l-elenkar tal-eżabromoċiklododekan (HBCDD) [25] fl-Anness A tal-Konvenzjoni b’eżenzjoni limitata biż-żmien għall-produzzjoni u għall-użu tal-HBCDD f’applikazzjonijiet relatati mal-bini; - it-tneħħija tel-eżenzjonijiet u tal-iskopijiet aċċettabbli li ġejjin mill-entrata dwar l-Aċidu sulfoniku tal-perfluworoottan (PFOS) u d-derivati tiegħu fl-Anness B tal-Konvenzjoni: fowmijiet għat-tifi tan-nar; insettiċidi għall-kontroll tan-nemel tan-nar ħomor importati u tat-termiti; kisi dekorattiv tal-metall; twapet; ġilda u lbies; tessuti u tapizzerija, f’konformità mar-rakkomandazzjonijiet tal-Kumitat għall-Analiżi tal-Materjal Organiku Persistenti li Jniġġes [26]. Jista’ jintlaħaq ftehim dwar bidliet minuri dwar rakkomandazzjonijiet tal-Kumitat għall-Analiżi tal-Materjal Organiku Persistenti li Jniġġes mir-rappreżentanti tal-Unjoni fis-Sitt Konferenza tal-Partijiet għall-Konvenzjoni ta’ Stokkolma mingħajr deċiżjoni oħra tal-Kunsill. 2 Il-Partijiet għall-Konvenzjoni għandhom jitħallew jipposponu t-traspożizzjoni tal-elenkar tal-HBCDD fl-Anness A tal-Konvenzjoni sa Frar 2016. 3 Fil-każ li tiġi proposta l-inklużjoni fl-Anness A ta’ klawżola li b’mod temporanju tippermetti r-riċiklaġġ ta’ skart li jkun fih l-HBCDD f’kundizzjonijiet speċifiċi u ddefiniti sew, l-Unjoni Ewropea tista’ tagħti l-appoġġ tagħha lil tali emenda. Artikolu 2 Wara li tiġi adottata, id-Deċiżjoni tal-Konferenza tal-Partijiet għall-Konvenzjoni ta’ Stokkolma għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President [1] http://www.pops.int/documents/convtext/convtext_en.pdf. [2] Żewġ Stati Membri tal-UE għadhom ma rratifikawx (l-Italja u Malta). [3] ĠU L 209, 31.7.2006, p. 1. [4] ĠU L 158, 30.4.2004, p. 7. [5] Eżabromoċiklododekan (Nru tal-CAS: 25637-99-4), 1,2,5,6,9,10-eżabromoċiklododekan (Nru tal-CAS: 3194-55-6) u d-dijasterjoisomeri prinċipali tiegħu: alfa-eżabromoċiklododekan (Nru tal-CAS: 134237-50-6); beta-eżabromoċiklododekan (Nru tal-CAS: 134237-51-7); u gamma-eżabromoċiklododekan (Nru tal-CAS: 134237-52-8). [6] ĠU L 396, 30.12.2006, p. 1. [7] Ir-Regolament tal-Kummissjoni (UE) Nru 143/2011 tas-17 ta’ Frar 2011 li jemenda l-Anness XIV għar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ sustanzi kimiċi (“REACH”), ĠU L 44, 18.2.2011, p. 2. [8] L-istess japplika għas-sustanzi miżjuda mal-Annessi I, II u/jew III tal-Protokoll tal-UN-ECE dwar il-POPs. [9] Id-Deċiżjoni tal-Kunsill 1999/468/KE tat-28 ta Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni, ĠU L 184, 17.7.1999, p. 23. [10] Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni, ĠU L 55, 28.2.2011, p. 13. [11] Fl-2008 l-użu tal-HBCDD fl-EPS u fl-XPS kien jikkostitwixxi 96,3 % tal-użu totali tal-HBCDD fl-UE. Skont il-Valutazzjoni tal-konsum tal-HBCDD fl-EPS u fl-XPS flimkien mar-rekwiżiti nazzjonali f’każ ta’ nirien tal-2011 (ara http://www.klif.no/publikasjoner/2819/ta2819.pdf), fl-Ewropa, 70 % tal-EPS jintuża f’applikazzjonijiet relatati mal-bini, 25 % f’ippakkjar u 5 % f’applikazzjonijiet oħrajn. Huwa ġeneralment maħsub li l-materjal tal-ippakkjar huwa ħieles mill-HBCDD. Għalhekk, il-maġġoranza tal-EPS li jkun fih l-HBCDD jintuża f’applikazzjonijiet relatati mal-bini. Huwa maħsub li l-XPS li jkun fih l-HBCDD jintuża biss f’applikazzjonijiet relatati mal-bini. [12] http://echa.europa.eu/documents/10162/42ddec00-863a-4cff-abd2-6d4b39abe114. [13] http://echa.europa.eu/documents/10162/eb5129cf-38e3-4a25-a0f7-b02df8ca4532. [14] UNEP/POPS/POPRC.7/19/Add.1, disponibbli minn: http://chm.pops.int/Convention/POPsReviewCommittee/POPRCMeetings/POPRC7/POPRC7Documents/tabid/2267/language/en-US/Default.aspx. [15] L-Arġentina, l-Azerbajġan, il-Brażil, il-Bulgarija, il-Kambodja, il-Kamerun, il-Kanada, iċ-Ċina, il-Ġermanja, il-Gwatemala, l-Indoneżja, l-Irlanda, l-Iżrael, l-Italja, Kiribati, il-Latvja, Mali, il-Messiku, Monako, il-Mjanmar, il-Pajjiżi l-Baxxi, in-Norveġja, il-Polonja, ir-Rumanija, it-Tajlandja u l-Istati Uniti tal-Amerika. [16] Great Lakes Solutions, Green Chemicals Srl, International POPs Elimination Network IPEN (Netwerk Internazzjonali għall-Eliminazzjoni tal-POPs), l-Industrija tal-Fowm tal-Polisterin, Extruded Polystyrene Foam Association (l-Assoċjazzjoni tal-Fowm tal-Polisterin Estruż), u b’mod konġunt l-assoċjazzjonijiet tal-industrija EXIBA (grupp tas-settur ta’ Cefic) u EPS (PlasticsEurope), kif ukoll eks membru tal-POP RC. [17] Regolament tal-Kummissjoni (UE) Nru 519/2012 tad-19 ta’ Ġunju 2012 li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Anness I, ĠU L 159, 20.6.2012, p. 1. [18] http://www.klif.no/publikasjoner/2819/ta2819.pdf. [19] ĠU L 209, 31.7.2006, p. 1. [20] ĠU L 158, 30.4.2004, p. 7. [21] Eżabromoċiklododekan (Nru tal-CAS: 25637-99-4), 1,2,5,6,9,10-eżabromoċiklododekan (Nru tal-CAS: 3194-55-6) u d-dijasterjoisomeri prinċipali tiegħu: alfa-eżabromoċiklododekan (Nru tal-CAS: 134237-50-6); beta-eżabromoċiklododekan (Nru tal-CAS: 134237-51-7); u gamma-eżabromoċiklododekan (Nru tal-CAS: 134237-52-8). [22] Regolament tal-Kummissjoni (UE) Nru 143/2011 tas-17 ta’ Frar 2011 li jemenda l-Anness XIV għar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ sustanzi kimiċi (“REACH”), ĠU L 44, 18.2.2011, p. 2. [23] ĠU L 396, 30.12.2006, p. 1. [24] Regolament tal-Kummissjoni (UE) Nru 757/2010 tal-24 ta’ Awwissu 2010 li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Annessi I u III, ĠU L 223, 25.8.2010, p. 29. [25] Eżabromoċiklododekan (Nru tal-CAS: 25637-99-4), 1,2,5,6,9,10-eżabromoċiklododekan (Nru tal-CAS: 3194-55-6) u d-dijasterjoisomeri prinċipali tiegħu: alfa-eżabromoċiklododekan (Nru tal-CAS: 134237-50-6); beta-eżabromoċiklododekan (Nru tal-CAS: 134237-51-7); u gamma-eżabromoċiklododekan (Nru tal-CAS: 134237-52-8). [26] Deċiżjonijiet POPRC-8/3: L-eżabromoċiklododekan u POPRC-8/8: l-aċidu sulfoniku tal-perfluworoottan, l-imluħa tiegħu, il-fluworur tal-perfluworottansulfonil u s-sustanzi kimiċi relatati tagħhom f’applikazzjonijiet miftuħa (parti mill-POPRC-8/16), disponibbli minn: http://chm.pops.int/Convention/POPsReviewCommittee/LatestMeeting/POPRC8/MeetingDocuments/tabid/2801/Default.aspx